കാശില്ലെങ്കില് വോട്ടില്ല, തങ്ങളുടെ വിലപ്പെട്ട സമ്മതിദാനത്തിന് രാഷ്ട്രീയ പാര്ട്ടികളോട് കൈക്കൂലി ആവശ്യപ്പെട്ട് ധര്ണ നടത്തി വനിതാ വോട്ടര്മാര് ഹൈദരാബാദ്: വോട്ടിന് പണം ആവശ്യപ്പെട്ട് പരസ്യമായി ധര്ണ നടത്തി വനിതാ വോട്ടര്മാര്. തെലങ്കാനയിലെ ഹുസുരബാദ് നിയമസഭാ മണ്ഡലത്തിലുള്പ്പെട്ട ഗ്രാമങ്ങളിലെ വോട്ടര്മാരാണ് തങ്ങളുടെ വിലപ്പെട്ട വോട്ടിന് പണം ആവശ്യപ്പെട്ട് പരസ്യ ധര്ണ നടത്തിയത്. എല്ലാ രാഷ്ട്രീയ പാര്ട്ടികളും തിരഞ്ഞെടുപ്പ് സമയങ്ങളില് വോട്ടര്മാര്ക്ക് കാശ് നല്കാറുണ്ടെന്നും ഇത് തങ്ങളുടെ അവകാശമാണെന്നുമാണ് ഇവര് വാദിച്ചത്. മുന് ആരോഗ്യമന്ത്രിയും സിറ്റിംഗ് എം എല് എയുമായ എതാല രാജേന്ദര് രാജിവച്ചതിനെ തുടര്ന്ന് ഇടക്കാല തിരഞ്ഞെടുപ്പ് പ്രഖ്യാപിച്ചിരുന്നു. ഈ തിരഞ്ഞെടുപ്പില് വോട്ട് ചെയ്യുന്നതിനാണ് ഗ്രാമീണര് പണം ആവശ്യപ്പെട്ടത്. തിരഞ്ഞെടുപ്പിനായി ചില പാര്ട്ടികള് പണം വിതരണം ചെയ്യുന്നുവെന്ന വാര്ത്ത പരന്നതോടെ രംഗപൂര്, കട്രപ്പള്ളി, പെദ്ദപപ്പയ്യ പല്ലെ ഗ്രാമങ്ങളിലെ വോട്ടര്മാര് പ്രതിഷേധിക്കുകയായിരുന്നു. സമീപ ഗ്രാമത്തിലുള്ളവര്ക്ക് ചില രാഷ്ട്രീയ പാര്ട്ടികള് വോട്ടിനായി പണം നല്കിയെന്നും എന്നാല് തങ്ങള്ക്ക് ലഭിച്ചില്ലെന്നുമാണ് പ്രതിഷേധക്കാര് ആരോപിക്കുന്നത്. സ്ത്രീകളാണ് കൂടുതലായും ധര്ണയില് അണിനിരന്നത്. സമ്മതിദാനത്തിനായി പണം ഒന്നും കിട്ടിയില്ലെന്ന് ചിലര് പരാതിപ്പെടുമ്ബോള് കുറച്ച് തുക മാത്രമാണ് ലഭിച്ചതെന്നാണ് മറ്റ് ചിലര് ആരോപിക്കുന്നത്.